Candle in the Wind

הגרסה המקורית

השיר הוקלט במקור בשנת 1973 והופיע באלבומו של אלטון ג'ון - "Goodbye Yellow Brick Road". ברני טופין כתב את השיר על מרילין מונרו, והוא מתחיל במילים "Goodbye Norma Jean" (נורמה ג'ין בייקר היה שמה האמיתי של מרילין מונרו). השיר הגיע למקום ה-11 במצעד הבריטי. ב-1988 יצא הסינגל בהקלטה מחודשת, מתוך הופעה חיה של אלטון ג'ון באוסטרליה, והגיע למקום החמישי במצעד הבריטי, ולמקום השישי במצעד הבילבורד הוט 100 (השיר מופיע באלבומו "Live in Australia with the Melbourne Symphony Orchestra"). 
על אף שבסופו של דבר השיר נכתב והתפרסם כמחווה למרילין מונרו, הודה ברני טופין שלאמיתו של דבר, כשכתב את השיר עמדה לנגד עיניו דמות הידוען שעוברת האדרה לאחר מוות טרגי בגיל צעיר, באופן כללי: 
כתבתי את 'Candle in the Wind' על מרילין מונרו, אבל היא לחלוטין לא מישהי שהערצתי מאוד כילד או משהו כזה. היא הייתה רק מטפורה לתהילה ומוות בגיל צעיר, ואנשים שהם סוג של מתמכרים, ואלו שבאמת מתים צעירים. השיר היה יכול בקלות להיות על מונטגומרי קליפט, או ג'יימס דין, או אפילו ג'ים מוריסון. אבל נראה שפשוט הייתה נטייה לאהדה כלפיה, אז השתמשתי בה. והיא הייתה נקבה, וזה היה יותר פגיע. אבל זה באמת היה על הצד המוגזם שבידוענות, המוות המוקדם בקרב ידוענים, ו'תחיה מהר, תמות צעיר, ותשאיר גופה יפהפייה'. וזאת באמת הייתה המהות של השיר.
—

גרסת 1997

ב-31 באוגוסט 1997 נהרגה הנסיכה דיאנה בתאונת דרכים. אלטון ג'ון והנסיכה היו חברים טובים, ומותה הכה את ג'ון בתדהמה. הוא עצמו איבד חבר טוב שבועות ספורים קודם לכן, את מעצב האופנה ג'אני ורסצ'ה ונכנס בעקבות אירועים אלו לדיכאון ואף שקל לא להגיע להלוויה. בתמיכת ידידיו החליט לעשות מחווה משלו לנסיכה בצורת הקלטת שיר שיוקדש לזכרה. הוא התייעץ עם טופין, והשניים החליטו שבשל הזמן המוגבל שיש להם עד להלוויה (שבוע ימים בלבד) לא ניתן לכתוב שיר חדש, ולכן החליטו להקליט מחדש את השיר "Candle in the Wind", כשטופין שינה את מילות השיר, כך שיוקדש לנסיכה דיאנה. ג'ורג' מרטין היה אחראי על ההפקה המוזיקלית של השיר. 
ג'ון שר את "Candle in the Wind" גרסת 1997 בפעם הראשונה והיחידה בהלוויית הנסיכה דיאנה, שהתקיימה בכנסיית וסטמינסטר ב-6 בספטמבר 1997. השיר נפתח הפעם במילים "Goodbye, England's Rose". מאז, סירב ג'ון לשיר את השיר בהופעותיו, בהן הוא מבצע אך ורק את הגרסה המקורית של השיר. בנוסף, גרסת 1997 של השיר מעולם לא הופיעה באף אחד מאלבומיו וג'ון אמר כי יסכים לשיר את השיר רק אם בניה של הנסיכה דיאנה, ויליאם והארי, יבקשו זאת ממנו.

מכירות הסינגל

בהלווייתה של הנסיכה דיאנה צפו בין 2 ל-2.5 מיליארד צופי טלוויזיה ברחבי העולם, דבר שתרם באופן משמעותי למכירות הסינגל. בבריטניה יצא הסינגל לחנויות התקליטים ב-13 בספטמבר 1997, וכבר באותו היום נמכרו ממנו 658,000 עותקים. בשבוע הראשון הסתכמו מכירותיו בבריטניה ב-1.5 מיליון עותקים. הסינגל שהה במקום הראשון במצעד הבריטי במשך חמישה שבועות, ובסך הכול נמכרו ממנו בבריטניה 4.86 מיליון עותקים, ובשל כך הוכרז כסינגל הנמכר ביותר בבריטניה אי פעם.
בארצות הברית זכה הסינגל להצלחה דומה. הסינגל נכנס ישירות למקום הראשון במצעד בילבורד האמריקני, ושהה שם במשך 14 שבועות רצופים. 11 מיליון עותקים נמכרו בסך הכול בארצות הברית, מתוכם מעל מיליון בשבוע הראשון. הסינגל קיבל 11 אלבומי פלטינה, יותר מכל סינגל אחר, והיה לסינגל הראשון והיחידי שקיבל אלבום יהלום. גם בארצות הברית הוא הוכרז כסינגל הנמכר ביותר אי פעם.
גם בשאר העולם זכה הסינגל להצלחה בלתי רגילה. בקנדה שהה הסינגל ב-TOP 20 במשך שלוש שנים, מתוכן 46 שבועות רצופים במקום הראשון (שיא עולמי). השיר נמכר בכ-4.5 מיליון עותקים בגרמניה. שישה שבועות במקום הראשון באוסטרליה, ואף בישראל זכה הסינגל להצלחה. בסך הכל נמכרו ברחבי העולם מעל 33 מיליון עותקים.

הסינגל עצמו

הסינגל כולל שלושה שירים: 

1. "Something About the Way You Look Tonight" 

2. "Candle in the Wind '97" 

3. "(You Can Make History (Young Again"
למעשה, "Something About the Way You Look Tonight" הוא האיי-סייד של הסינגל, כששיר זה היה הלהיט הראשון שיצא מאלבומו של ג'ון, "The Big Picture". השיר "Candle in the Wind '97" צורף זמן קצר לפני יציאת הסינגל לחנויות. השיר השלישי, "(You Can Make History (Young Again" יצא כסינגל שנה קודם לכן.